SAPD-lede glo betrokke by PPE-bedrogArgieffoto (Foto: k-e-k-u-l-é/Pixabay) Vyftien persone is in hegtenis geneem in verband met die aanskaffing van persoonlike beskermingstoerusting (PPE) ter waarde van R1,9 miljoen. Ses van die beskuldigdes is oud-polisiebeamptes, twee is tans in diens van die SAPD en een persoon is ŉ administratiewe klerk. Die res van die beskuldigdes is siviele burgers wat met die verskaffer verbind word. Die groep is in hegtenis geneem deur ŉ taakspan van die nasionale polisiekommissaris en die nasionale vervolgingsgesag (NVG) se ondersoekdirektoraat. “Die beskuldigdes is Maandagoggend tussen 05:00 en 08:00 in Gauteng en Limpopo in hegtenis geneem op aanklag van bedrog, diefstal, korrupsie en vervalsing wat verband hou met ŉ skema om onwettig voordeel te trek uit ŉ verskaffer wat in April 2020 landswyd lateks-handskoene aan die SAPD verskaf het,” sê kol. Athlenda Mathe, waarnemende woordvoerder van die nasionale polisiekommissaris, en Sindisiwe Seboka, woordvoerder van die NVG se ondersoekdirektoraat. Die inhegtenisnemings volg ná ŉ grootskaalse ondersoek oor aanskaffing en verskaffing in die SAPD. “Die ondersoek het verskeie kontrakte onthul wat toegeken is tot voordeel van derdeparty-maatskappye wat as ŉ front gebruik is. Senior polisiebeamptes het vergoeding ontvang.” Dit is die sesde saak deur die ondersoekdirektoraat wat korrupsie in die polisie ontbloot. Nog inhegtenisnemings word verwag. Die nasionale polisiekommissaris, Khehla Sithole, en die ondersoekdirektoraat se adv. Hermione Cronje het die span geloof vir die werk wat hulle gedoen het. Die 15 persone sal binnekort in die gespesialiseerde handelsmisdaadhof in Palm Ridge verskyn.